“BOBUR” OAJ BAZASIDA YENGIL SANOAT MAHSULOTLARI IShLAB ChIQARIShNI TAShKIL ETISh ChORA-TADBIRLARI TO‘G‘RISIDA

“Bobur” OAJning ishlab chiqarish maydonlarini maqbullashtirish hamda korxonani modernizatsiya qilish va texnik jihatdan qayta jihozlash jarayoniga to‘g‘ridan to‘g‘ri xorijiy investitsiyalarni jalb etishni rag‘batlantirish, shuningdek yangi ish o‘rinlari yaratish maqsadida Vazirlar Mahkamasi qaror qiladi: 
 1. “Bobur” OAJning kreditorlari yig‘ilishining hududining umumiy maydoni 38,1 gektar bo‘lgan 1-ilovaga* muvofiq ro‘yxat bo‘yicha mulkiy kompleksning bir qismini “Mimatas Tekstil Sanayi ve Ticaret A.S.” (Turkiya) kompaniyasiga, uning bazasida paxta tolasini kompleks qayta ishlash bo‘yicha xorijiy korxona tashkil etgan holda sotish to‘g‘risidagi qaroriga rozilik berilsin.
 2. “Mimatas Tekstil Sanayi ve Ticaret A.S.” kompaniyasi o‘z zimmasiga:
 “Bobur” OAJning umumiy summasi 11,4 mln AQSh dollari bo‘lgan ko‘rsatib o‘tilgan mulkiy kompleksini to‘lovni 2-ilovaga* muvofiq jadvalga muvofiq 10 yil mobaynida to‘lagan holda sotib olinishini ta’minlash; 
 ko‘rsatib o‘tilgan mulkiy kompleks bazasida, yiliga 7,0 ming tonna paxta tolasini qayta ishlash hamda 6,2 ming tonna yuqori raqamli (51 — 68) paxta kalavasi ishlab chiqarish bo‘yicha yigiruv asbob-uskunalari o‘rnatish yo‘li bilan yiliga 10,0 mln pogon metr tayyor gazlama ishlab chiqarish bo‘yicha to‘qish va pardozlash, 3,84 mln dona tayyor mahsulotlar ishlab chiqarish bo‘yicha tikish ishlab chiqarishlarini barpo etishga mablag‘larni 3-ilovaga* muvofiq jadvalga muvofiq 4 yil mobaynida to‘lagan holda, xorijiy korxona tashkil etish uchun 75 mln AQSh dollari miqdorida to‘g‘ridan to‘g‘ri xorijiy investitsiyalar kiritish; 
 ishlab chiqariladigan mahsulotlarning kamida 80 foizini eksportga yetkazib berish majburiyatlarini olganligi ma’lumot uchun qabul qilinsin. 
 3. O‘zbekiston Respublikasi Davlat mulki qo‘mitasi hamda Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi:
 O‘zbekiston Respublikasi Adliya vazirligi bilan birgalikda “Bobur” OAJ mulkiy kompleksining bir qismini sotish yuzasidan xorijiy investorning majburiyatlarini va ularni bajarish muddatlarini aniq aks ettiruvchi shartnomalar tuzishda “Bobur” OAJning tugatuvchi boshqaruvchisiga ko‘maklashsinlar; 
 xorijiy investor tomonidan o‘z zimmasiga olingan investitsiya majburiyatlari bajarilishi ustidan qat’iy nazorat o‘rnatsinlar. 
 4. “Mimatas Tekstil Sanayi ve Ticaret A.S.” kompaniyasi tomonidan “Bobur” OAJ mulkiy kompleksining bir qismi bazasida tashkil etilayotgan xorijiy korxonaga O‘zbekiston Respublikasi Prezidentining “To‘g‘ridan-to‘g‘ri xususiy xorijiy investitsiyalarni jalb etishni rag‘batlantirish borasidagi qo‘shimcha chora-tadbirlar to‘g‘risida” 2005-yil 11-apreldagi PF-3594-son Farmoni 1-bandining birinchi xatboshida nazarda tutilgan imtiyozlar tatbiq etilsin. 
 5. “Bobur” OAJ mulkiy kompleksining bir qismi bazasida yangidan tashkil etilayotgan xorijiy korxona tomonidan investitsiya majburiyatlarini bajarish davrida o‘z ehtiyojlari uchun xorijdan olib kelinadigan asbob-uskunalar, ehtiyot qismlar, texnologik uskunalar, butlovchi buyumlar, shuningdek O‘zbekiston Respublikasida ishlab chiqarilmaydigan ayrim qurilish materiallari O‘zbekiston Respublikasi Vazirlar Mahkamasi tasdiqlaydigan ro‘yxat bo‘yicha bojxona to‘lovlaridan (bojxonada rasmiylashtirish yig‘imlari bundan mustasno) ozod qilinsin. 
 6. Belgilab qo‘yilsinki, “Bobur” OAJ mulkiy kompleksining bir qismini “Mimatas Tekstil Sanayi ve Ticaret A.S.” (Turkiya) kompaniyasiga sotishdan tushadigan mablag‘lar O‘zbekiston Respublikasi Davlat mulki qo‘mitasining alohida maxsus hisob raqamiga o‘tkaziladi, keyinchalik ulardan qonun hujjatlarida belgilangan tartibda “Bobur” OAJning kreditorlari bilan o‘zaro hisob-kitoblarni amalga oshirishda foydalaniladi. 
 7. O‘zbekiston Respublikasi Davlat mulki qo‘mitasi Andijon viloyati hokimligi bilan birgalikda muhandislik ta’minoti obyektlarining tugatilayotgan “Bobur” OAJ balansidan belgilangan tartibda Andijon viloyatining ixtisoslashtirilgan hududiy xizmatlari balansiga berilishini ta’minlasin. 
 8. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.